SA skort inenting met J&J tydelik op(Argieffoto: GCIS) Die Suid-Afrikaanse regering het besluit om die inenting van gesondheidswerkers met die Johnson & Johnson-entstof tydelik te staak. Dit ná enkele gevalle aangemeld is van mense in die VSA wat bloedklonte ontwikkel het ná hulle met dié entstof ingeënt is. “Na aanleiding van berigte uit die VSA het ons besluit om as voorsorgmaatreël die toedien van Johnson & Johnson-entstof tydelik te staak. Ons het reeds verskeie vergaderings met belangegroepe oor die kwessie gehad en hoop om binne die volgende paar dae meer antwoorde te hê,” het dr. Zweli Mkhize, minister van gesondheid, Dinsdagaand tydens ŉ nuuskonferensie gesê. Die minister het benadruk dat daar nog geen direkte verband is tussen die vorm van bloedklonte en die entstof nie en dat geen van die meer as 290 000 gesondheidswerkers wat tot dusver in Suid-Afrika hiermee ingeënt is, enigsins tekens van bloedklonte getoon het nie. Dr. Zweli Mkhize kry die Covid-19-inenting by die Khayelitsha distrikshospitaal in die Wes-Kaap. (Foto: Siyabulela Duda/GCIS) “Ons is vol vertroue dat ons binnekort met die inenting van gesondheidswerkers met die Johnson & Johnson-entstof sal kan voortgaan.” Maroela Media het vroeër Dinsdag berig die VSA se Food and Drug Administration (FDA) en die Amerikaanse sentrums vir siektebeheer evalueer tans die “potensiële betekenis” van die voorkoms van serebrale veneuse sinustrombose (CVST), ŉ soort bloedklont in die brein, tesame met ŉ gebrek aan bloedplaatjies (trombositopenie) wat by ses pasiënte aangemeld is. Die pasiënte is almal vroue tussen 18 en 48 jaar oud, wat 14 dae ná inenting simptome begin toon het. ŉ Bykomende miljoen dosisse van die Johnson & Johnson-entstof word teen einde volgende week in Suid-Afrika verwag vir die regering om die tweede been van sy inentingsplan af te skop. “Ons hoop en glo dat hierdie kwessie in ŉ baie kort tyd opgelos sal word en glo daarom nie dat dit ŉ groot invloed op die instelling van ons entstofplan sal hê nie.” Prof. Helen Rees, raadsvoorsitter van die Suid-Afrikaanse Reguleringsowerheid vir Gesondheidsprodukte (Sahpra), het ook gesê die aantal gevalle waar bloedklonte by pasiënte gevorm het, is in dié stadium uiters min en dat ondersoek onmiddellik ingestel sal word indien enige Suid-Afrikaner wat met die betrokke entstof ingeënt is, tekens van soortgelyke komplikasies toon. Sy sê in gevalle waar ŉ entstof op een slag aan miljoene mense toegedien word, sal daar uiteraard by sommige mense komplikasies ontstaan.